Rock Hudson

Rock Hudson, vlastným menom Roy Harold Scherer Jr., (* 17. november 1925, Winnetka, Illinois, USA† 2. október 1985, Beverly Hills, Kalifornia) bol americký herec.

 Detstvo a mladosť 
Narodil sa v meste Winnetka ako jediné dieťa Katherine a Roya Harolda Scherera Sr. Jeho otec bol nemeckého a švajčiarskeho pôvodu, matka anglicko-írskeho pôvodu. Hudsonovi rodičia sa rozviedli, keď mal štyri roky. V roku 1932 si jeho matka vzala Wallacea Fitzgeralda, bývalého dôstojníka námorného zboru. Fitzgerald si ho osvojil a z Roya Harolda Scherera Jr sa stal Roy Fitzgerald.

Navštevoval New Trier High School vo Winnetke. Neskôr sa presťahoval do Los Angeles, aby žil so svojím biologickým otcom, ktorý sa znovu oženil.

 Kariéra 
Po príchode do Los Angeles aj napriek tomu, že nemal žiadne skúsenosti s filmom, bol obsadený do vedľajších úloh vo filmoch ako One Way Street, Winchester '73, Peggy, The Desert Hawk a iné. Vo všetkých filmoch vystupoval pod pseudonymom Rock Hudson, ktoré bolo odvodené od Gibraltárskej skaly a rieky Hudson.

V roku 1954 si zahral vo filme Magnificent Obsession, ktorý mu priniesol obrovský úspech. V roku 1957 hral vo filme Gigant po boku Jamesa Deana a Elizabeth Taylor. Za svoj herecký výkon získal nomináciu na Academy Awards. Bol tiež zvažovaný do hlavnej mužskej úlohy vo filme Sayonara, ktorú odmietol.

V roku 1959 hral po boku herečky Doris Day v komédií Pillow Talk. Počas natáčania sa skamarátili a spoločne spolupracovali aj v ďalších troch filmoch.

V 60. rokoch spolupracoval so spoločnosťou Universal Pictures. V roku 1964 spolupracoval znovu s Doris Day na filme Send Me No Flowers. V roku 1966 hral v dráme Seconds. Film bol úspešný a jeho herecký výkon bol pozitívne prijatý kritikmi. V roku 1969 hral vo filme The Undefeated po boku Johna Waynea.

V 70. rokoch jeho herecká kariéra začala upadať. Spoločne s herečkou Julie Andrews hral vo filme Darling Lili (1970). Od roku 1971 do roku 1977 spolupracoval na seriáli McMillan and Wife. Tiež mal menšiu úlohu v seriáli Dynasty. Počas natáčania bolo vidieť, že si nevie zapamätať svoj scenár a tiež sa viditeľne zhoršovala jeho reč. Pôvodne sa predpokladalo, že sa objaví aj v piatej sérii seriálu, avšak kvôli jeho zlému zdravotnému stavu bola jeho postava prepísaná a zomrela.

V roku 1980 hral po boku Elizabeth Taylor, Angely Lansbury a Kim Novak vo filme Rozbité zrkadlo (The Mirror Crack'd).

 Súkromný život 
Na začiatku svojej kariéry randil v tajnosti so svojim agentom Henrym Willsonom. V roku 1955 sa časopis Confidential vyhrážal zverejnením článku o Hudsonovej homosexualite. Podľa jeho niektorých kolegov (Julie Andrews, Mia Farrow, Elizabeth Taylor, Susan Saint James...) bola Hudsonova homosexualita v Hollywoode dobre známa počas celej jeho kariéry.

V roku 1955 sa oženil s Willsonovou sekretárkou Phyllis Gates. Gates požiadala o rozvod v apríli 1958.

 Zdravotné problémy a smrť 
Na začiatku osemdesiatych rokov, po rokoch intenzívneho pitia a fajčenia, začal mať zdravotné problémy, ktoré vyústili do infarktu v novembri 1981. Z operácie sa zotavil, ale naďalej fajčil.

5. júna 1984 mu diagnostikovali vtedy neznáme ochorenie AIDS. Počas niekoľkých nasledujúcich mesiacov držal svoju chorobu v tajnosti a pokračoval v práci.

16. júla 1985 sa zúčastnil tlačovej konferencie v Hollywoode na ktorej Doris Day oznámila svoju novú televíznu show s názvom Doris Day's Best Friends. Vyzeral zle, veľmi unavene a jeho reč bola problematická. 

O dva dni neskôr odcestoval do Paríža, kde mal podstúpiť liečbu. Keď 21. júla Hudson skolaboval vo svojej izbe v hoteli Ritz v Paríži, jeho tlačový agent Dale Olson vydal vyhlásenie, že trpí rakovinu pečene a poprel správy, že Hudson má AIDS. O štyri dni neskôr francúzska publicistka Yanou Collart potvrdila, že v skutočnosti má AIDS.

Hudson bol prvou osobnosťou, ktorá zomrela na chorobu spojenú s AIDS. Zomrel 2. októbra 1985, vo veku 59 rokov, v Beverly Hills v Kalifornii.

 Referencie 

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Úmrtia na AIDS
Kategória:Osobnosti USA írskeho pôvodu
Kategória:Osobnosti USA anglického pôvodu
Kategória:Osobnosti USA nemeckého pôvodu
Kategória:Pseudonymy
Kategória:LGBT osobnosti USA
Kategória:Osobnosti z Illinoisu